NEUVOSTON ASETUS (ETY) N:o 2046/92,
annettu 30 päivänä kesäkuuta 1992,
rasva-alan yhteisestä markkinajärjestelystä annetun asetuksen N:o 136/66/ETY muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
oliiviöljymarkkinoiden kehityksen ja niiden ja muiden kasviöljyjen markkinoiden välisen riippuvuuden huomioon ottaen on tarkoituksenmukaista vahvistaa edustava markkinahinta ja kynnyshinta yhdessä muiden oliiviöljyn säädettyjen hintojen kanssa; samoista syistä olisi myös mukautettava perusteita vahvistettaessa edustavaa markkinahintaa,
asetuksessa N:o 136/66/ETY tarkoitetuille hyväksytyille tuottajajärjestöille ja niiden hyväksytyille liitoille olisi avattava mahdollisuus osallistua interventioon yhteisössä, jotta suurempi määrä tuottajia voisi päästä osallisiksi interventiohinnoista, ja
tämän vuoksi olisi muutettava asetusta N:o 136/66/ETY(4),
ON ANTANUT TÄMÄN ASETUKSEN:
1 artikla
Muutetaan asetus N:o 136/66/ETY seuraavasti:
1 Korvataan 4 artiklan 1 kohdan ensimmäinen alakohta seuraavasti:
"Yhteisölle vahvistetaan vuosittain oliiviöljyn tuotannon tavoitehinta, interventiohinta, edustava markkinahinta ja kynnyshinta."
2 Korvataan 4 artiklan 4 kohta seuraavasti:
"Edellä 1 kohdan ensimmäisessä alakohdassa tarkoitetut hinnat sekä 2 kohdassa tarkoitettu vakiolaatu vahvistetaan perustamissopimuksen 43 artiklan 2 kohdassa määrättyä menettelyä noudattaen."
3 Korvataan 5 artiklan 1 kohdan toinen alakohta seuraavasti:
"Neuvosto vahvistaa vuosittain perustamissopimuksen 43 artiklan 2 kohdassa määrättyä menettelyä noudattaen tuotantotuen yhtenäisen määrän. Kyseinen tuki voidaan vahvistaa eri tasolle niiden tuottajien osalta, joiden markkinointivuoden keskimääräinen tuotanto on vähemmän kuin 500 kilogrammaa oliiviöljyä."
4 Korvataan 7 artikla seuraavasti:
"7 artikla
Edustava markkinahinta vahvistetaan sellaiselle tasolle, joka mahdollistaa oliiviöljyn tuotannon tavanomaisen menekin ottaen huomioon erityisesti kasvirasvojen markkinoiden kehitysnäkymät."
5 Korvataan 11 artiklan 6 kohta seuraavasti:
"6 Neuvosto vahvistaa vuosittain määräenemmistöllä komission ehdotuksesta samanaikaisesti edustavan markkinahinnan, 5 kohdassa tarkoitetun prosenttimäärän kulutustuesta sekä sen prosenttimäärän kulutustuesta, joka käytetään tiedotustoimintaan ja mahdollisesti muuhun sellaiseen toimintaan, jonka tarkoituksena on edistää yhteisössä tuotetun oliiviöljyn kulutusta."
6 Korvataan 12 artiklan 1 kohdan ensimmäinen alakohta seuraavasti:
"Tuottajajäsenvaltioiden nimeämät interventioelimet ovat velvollisia ostamaan jokaisen markkinointivuoden heinä-,elo-, syys- ja lokakuun aikana 4 kohdassa säädettyjen edellytysten mukaisesti yhteisöstä peräisin olevan oliiviöljyn, jonka tuottajat tai näiden asetuksen (ETY) N:o 1360/78 mukaisesti hyväksytyt ryhmittymät tai liitot tai tässä asetuksessa tarkoitetut hyväksytyt tuottajajärjestöt tai niiden liitot niille tarjoavat tuotantoalueille perustetuissa interventiokeskuksissa.
Osto tehdään interventiohinnalla. Ostohintaa tarkistetaan soveltamalla alennus- ja korotustaulukkoa, jos interventioon tarjotun öljyn nimitys tai laatu ei vastaa sitä nimitystä tai laatua, jolle interventiohinta on vahvistettu."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Asetusta sovelletaan 1 päivästä marraskuuta 1992. Asetuksen 1 artiklan 6 kohtaa sovelletaan kuitenkin asetuksen voimaantulosta.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 30 päivänä kesäkuuta 1992.